Okresná prokuratúra Bratislava V 
Prokofievova 4, 851 01 Bratislava 5

Sp. zn. : 2 Pv 548/09/1105	Bratislava V, 3.5.2013
EEČ : 2-12-115-2013

U Z N E S E N I E

Trestná vec:	obvinený XXXXX 
Trestný čin:	zanedbanie povinnej výživy podľa § 213 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
obvinený v období od septembra 2001 do augusta 2003 zanedbával vyživovaciu povinnosť voči svojej dcére XXXXX, nar. XXXXX, ktorá mu vyplýva z ustanovenia § 62 a nasl. zákona č. 36/2005 o rodine, a výška tejto povinnosti mu bola deklarovaná aj rozsudkom Okresného súdu Bratislava I č.k. XXXXX zo dňa 25.02.1991, právoplatným 04.04.1991, kde mu bolo uložené prispievať na výživu svojho syna sumou 500,-Kčs (16,60 €) mesačne vždy do 15. dňa v mesiaci vopred do rúk matky XXXXX, nar. XXXXX, v tom čase bytom XXXXX, čím obvinenému za stíhané obdobie od mesiaca september 2001 vrátane do 09.12.2003 vznikol dlh na výživnom vo výške 398,33 €,

lebo zanikla trestnosť činu

Odôvodnenie:
	Poverený príslušník PZ vtedajšieho Odboru skráteného vyšetrovania Okresného riaditeľstva PZ v Bratislave V dňa 23.10.2006 vzniesol obvinenenie XXXXX pod sp. zn. ORP-110/PS-03 a to pre trestný čin zanedbania povinnej výživy podľa § 213 ods. 1 Trestného zákona účinného do 31.12.2005. V súčasnosti je trestné stíhanie vedené na Obvodnom oddelení PZ Petržalka - sever pod sp. zn. ORP-5/PS-B5-2011. 
 
	Poverený príslušník PZ dňa 25.04.2013 predložil tunajšej prokuratúre vyšetrovací spis spolu s návrhom na zastavenie trestného stíhania v zmysle § 215 ods. 1 písm. h) Trestného poriadku. 

	Preskúmaním na vec sa vzťahujúceho spisového materiálu som zistil, že návrh povereného príslušníka PZ na zastavenie trestného stíhania je opodstatnený.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

	V zmysle § 86 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Z predloženého spisového materiálu vyplýva, že obvinený bol povinný uhradiť na výživnom za stíhané obdobie dlžnú sumu vo výške 398,33 € (12.000,-Sk), čo učinil medzinárodným platobným príkazom zo dňa 08.04.2013, o čom doložil do spisového materiálu doklad, kedy uvedenú skutočnosť, t.j. uhradenie výživného potvrdili aj XXXXX a XXXXX, o čom poverený príslušník PZ dňa 22.04.2013 spísal služobný záznam. Z predloženého spisu, predovšetkým z vyjadrenie XXXXX v priebehu trestného konania tiež vyplýva, že jej dcéra XXXXX netrpela žiadnou núdzou a ani zo žiadnych iných dôkazov nevyplýva, že by predmetný trestný čin mal trvalo nepriaznivé následky.

	Pokiaľ sa jedná o časové vymedzenie stíhaného skutku je potrebné uviesť, že dlžné výživné je vypočítané z obdobia od septembra 2001 do augusta 2003, keďže práve vtedy XXXXX ukončila svoje štúdium a zamestnala sa, čim ukončila svoju sústavnú prípravu na budúce povolanie a dosiahla schopnosť sama sa živiť, čo v jej prípade značí i zánik zákonnej vyživovacej povinnosti obvineného.

	S poukazom na vyššie uvedené skutočnosti mám za to, že v danom prípade boli splnené podmienky ustanovenia § 86 písm. a) Trestného zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matúš Kuril
prokurátor